Dj Радикның 11 млн сумлык туе: 3 көн бәйрәм, 300 кунак һәм смокинг сайлашырга Италиядән кадәр кайткан АRMANI вәкиле

	Татар эстрадасында буйдак егетләр саны бер кешегә азайды, ягъни DJ Радикның 3 көн уздырган туе күпмегә төшкән? (ФОТОЛАР)
Мәскәүдә яшәп иҗат итүче якташыбыз DJ Радик узган ялларда өйләнде! Ул - эстраданың “Иң бай һәм иң текә буйдак егетләр”е исемлегендә иде. “Миллионлык туй уздырырга әзерсеңме?” – дигән сорауга моңа тиклем ул “әйе” дип җавап биргән иде.	 - Миндә бер миллион сум гына акча бар дип уйлыйсыз мени? Минем машинам – Мерседес GL, 5 миллион сумлык. Гомеремдә бер генә узачак бәйрәмгә күбрәк акча сарыф итәргә дә әзермен, бюджет чикле түгел. Кунаклар бүләк итәчәк акча туйга тотылганнан әзрәк булсын дигән уй бөтенләй юк. Хәзер бит күп яшьләр туйдагы чыгым белән керемне тигезләргә тырыша. Зур һәм матур туй турында хыялланам. Тик аны артык сәнгатькә дә әйләндерәсе килми. Фотосессия өчен дә эшләмим. Төп максат - туганнар, дуслар ял итеп кайтып китсен, - дип җавап биргән иде быел җәй Радик. Корган планнары тормышка ашты микән? Туй күпмегә “төшкән”? Көнләшерлек буйдак егет үзенә кәләш итеп кемне сайлаган?



Яруллиннар 3 көн буе туй гөрләтте! Күз алдына китерегез, Мәскәү рестораннарында 3 көн буе кунакларны ашатып-эчертү, башка шәһәрдән килгәннәрен – кунакханәдә яшәтү... Бу һәм башка чыгымнар күпмелек булды икән?

Туйның беренче көне – никах, аннары – төп туй, ә өченче көнне “Алъяпкыч” булган, ягъни өлкән буын кунаклары алдында каенана килененә алъяпкыч бәйли һәм бу көннән килен иренең әти-әнисенә “әти” һәм “әни” дип эндәшә башлый. Үзенә күрә бик матур милли йола.



- Туй шәп үтте! Без дә, кунаклар дә бик канәгать. Бу кадәр үк югары дәрәҗәдә узар димәгән идек. Әлбәттә, чыгымнар әздән түгел иде. Сүз 1-2 миллион хакында гына бармый. Мәскәүнең үзәгендә урнашкан “Арбат” – иң кыйммәтле рестораннарның берсе. Бәйрәмгә 300 кунак чакырылган иде, - дип сүзен башлады Радик.



Рестораннан тыш, акчаның күп өлеше бәйрәм программасына “киткән”: алып баручылар, артистлар, видео, фото... Алып баручылар буларак, яшьләр Айваз Садыров белән Гөлназ Сәфәрованы чакырган. Радик фикеренчә, нәкъ алар -  үз эшенең осталары, татар эстрадасында алардан да шәбрәк алып баручылар юк. Ул аларны бик ярата һәм күптәннән дустанә мөнәсәбәттә.



Никахлар күктә укыла, диләр. Анысы шулайдыр, ә менә җирдә укылган никахларны ЗАГС хезмәткәрләре терки. Әйтергә кирәк, алар Яруллиннарга искәрмә ясый һәм никахларын теркәргә “Арбат” ресторанына киләләр. Бу мәшәкатьнең бәясе күпме булганын, кияү егет сер итеп калдыра. Кияү белән кәләшнең туй киемнәренә дә акча күп тотыла. Моның хакта Радик болай ди:
- Кәләшнең күлмәге хакында барлык нечкәлекләрне дә – кайда тегелгәнен, нинди дизайнер коллекциясеннән икәнен сөйли алмыйм, бик кыйммәт икәнен генә әйтә алам. Минем смокинг – АRMANI фирмасыныкы. Ул Мәскәүдә сатып алынды. Костюмның килешкәнен сайлашырга Италиядән әлеге фирманың рәсми вәкиле махсус кайтты. Әлеге костюмда үземне би ышанычлы хис иттем.

Туйда кунаклар арасында Айрат Ильясов, Зөлфәт Зиннуров, Марат Мухин һ.б. татар эстрадасының  билгеле шәхесләре булган. Башкалада алар “Измайлово” кунакханәсендә тукталганнар. Ул чыгымнарны да яшьләр үз өстенә алган. Ди-джейның якын дусты – Радик Юлъякшин да туйга чакырылган булган. Тик, Алабугада концерты булу сәбәпле, килә алмаган. Әмма алдан ук Юлъякшин видеога оригиналь котлау төшергән һәм бу бүләк Радик белән Сылуга бик ошаган.



- Ә кем соң ул кәләш? Һәм аның кайсы сыйфатлары Радикның башын әйләндергән?
- Исеме - Сылу, Мәскәү кызы. Кирелек, үзсүзлелек кебек сыйфатлар аңа бөтенләй хас түгел. Аны язмышым бүләге дип атыйм. Моңа тиклем кызлар сайлауда күп ялгышканымны хәзер генә аңлыйм. Безнең һөнәргә көнләшү сенгән. Шуңа күрә иң мөһиме – янындагы хатын-кызның көнче булмавы. Минем эшемне ул би яхшы аңлый, кирәк икән – киңәшләрен дә кызганмый.

Күпләр: “Әти-әни акчасына мин дә андый туй уздыра алам”, - дияр. Әйе, ди-джейның әтисе “төшеп калганнардан” түгел, Мәскәүдә төзелеш өлкәсендә үз бизнесы бар. Әмма Радик сүзләре буенча, ул 14 яшеннән үк үзе эшләп, үз акчасына яши. Бизнесы бары тик татар эстрадасы белән бәйле.



- DJлык, аранжировкалар ясау, татар телендәге бәйрәмнәрне оештыру, дискотекалар, продюссерлык эше... Болар барысы бергә – бизнесым. Кайсы юнәлеш күбрәк акча китергәнен төгәл әйтә алмыйм. Бизнес – ул савым сыеры кебек. Сезонга карый. Җәйме, кышмы – шуннан да тора. Җәй – Сабантуйлар, ә кышын – дискотекалар. Соңгысы - Мәскәүдә зур уңыш белән уза.

Аранжировкаларга килгәндә, хәзер заказлар кабул итмим. Татар эстрадасы җырчылары өчен минем хаклар кыйммәт, шуңа күрә керемле дә түгел. Бер җырга аранжировка ясату – 50 мең. Әлбәттә, минем эшнең сыйфаты башкаларныкыннан күпкә аерыла. Хакны төшереп, бу җиңел түгел эшкә вакыт әрәм итәсем килми. Урыс эстрадасы җырчылары өчен – “рәхим итегез”, алар бу хакка ияләнгән, аларга кыйммәт түгел. Бизнесымның иң рәхәт ягы – үземә отышы күп. Җырлар яздыру кулымнан килә, үз студиям бар. Бернинди чыгымсыз диярлек яңа җырлар яздырып ятам.

Сүз уңаеннан: Радик сер итеп кенә туй чыгымнарының 11 миллион ярымга төшүен дә әйтте.

Радик белән Сылуга бары тик иң матур теләкләребезне юллыйбыз. Никахлары нык, мәхәббәтләре гомерлек булсын! 
	 Азалия ИСМӘГЫЙЛЕВА	
Шәһри Казан

	№ --- | 06.11.2016	


